নারায়ণগঞ্জ, ২৫ জুন (শীর্ষ নিউজ ডটকম): নারায়ণগঞ্জ থেকে সকল রুটের বাসভাড়া কমানো, বিআরটিসি বাস সার্ভিস চালু ও রেল সার্ভিসকে উন্নত করার দাবিতে নারায়ণগঞ্জে বিক্ষোভ সমাবেশ করেছে যাত্রী অধিকার সংরক্ষণ ফোরাম। আজ শনিবার বিকেলে জেলা প্রেসক্লাব চত্বরে এ সমাবেশ অনুষ্ঠিত হয়।  যাত্রী অধিকার সংরক্ষণ ফোরামের আহ্বায়ক ও সাংস্কৃতিক ব্যক্তিত্ব রফিউর রাব্বির সভাপতিত্বে সমাবেশে বক্তব্য রাখেন- জেলা নাগরিক কমিটির সভাপতি এবি সিদ্দিক, সাধারণ সম্পাদক আব্দুর রহমান, সিপিবি নেতা মন্টু  ঘোষ, ওয়ার্কার্স পার্টির জেলা সাধারণ সম্পাদক হিমাংশু সাহা, ন্যাপের সাধারণ সম্পাদক আওলাদ হোসেন, জেলা বাসদের সমন্বয়কারী নিখিল দাস, তরিকুল ইসলাম সুজন, হানিফুল কবরী প্রমুখ।  সমাবেশে বক্তারা বলেন, ঢাকা-নারায়ণগঞ্জসহ বিভিন্ন রুটে অস্বাভাবিকভাবে বাসভাড়া বৃদ্ধি সরকারি নীতিমালার পরিপন্থি। ঢাকা-নারায়ণগঞ্জে যাতায়াতের জন্য শুধুমাত্র বেসরকারি বাসের উপর নির্ভরশীলতার কারণে পরিবহন মালিকরা যাত্রীদের জিম্মি করার সুযোগ পায়। এ সময় বক্তারা ওই রুটে অবিলম্বে বিআরটিসি বাস চালু ও রেলের বগি বৃদ্ধিসহ সকাল সাড়ে ৭টা থেকে ১০টা  পর্যন্ত ও বিকেল ৪টা থেকে ৬টা পর্যন্ত আধাঘণ্টা পর পর এবং অন্য সময় ১ ঘণ্টা পর পর রেল সার্ভিস চালুর দাবি জানান।  (শীর্ষ নিউজ ডটকম/প্রতিনিধি/এমআর/শাসি/২০.৫৩ ঘ.)